熊禾
观洛行
我生海南万山间，出门冈陇相回环。
平田更无十里阔，何处知有天地宽。
男儿堕地六合志，抱此一雨常悁悁。
早年曾作天府客，长歌东出穆陵关。
关头仰天坐叹息，百年事业如弹丸。
乾坤只限衣带水，何繇万里窥中原。
只今文轨一潮混，地不改辟时易然。
斯须洛京见嵩华，咫尺孔林登泰山。
圣贤往迹正在此，譬若木水有本原。
北方学道古所贵，当年楚产皆其偏。
从来一气有旺歇，况及人事多移迁。
程门立雪道南后，幸此一脉犹绵延。
武夷考亭今洙泗，文公之学行八埏。
当时亦号小洛阳，游胡刘蔡居相联。
风流不减程邵马，至今故老人能言。
起来高目视八荒，斯文一缕千钧悬。
人心不啻溺焚急，茫茫大柄伊谁颛。
但得人读周孔书，不患古道今无传。
图书龙马事阔远，荥河温洛仍当年。
畴分三三卦八八，举目法象非虚玄。
大哉伊亳一德书，此极翼翼甸幅员。
太平六典深识此，下方余意公惓惓。
不惟周官列三百，更将仪礼陈三千。
成周致治绝千古，空余轨则留残编。
尼山已叹凤不至，只有梦寐相周旋。
从兹架漏过千载，何时赤子当息肩。
汉初自是有余责，仁义经制皆蕝绵。
董公年老贾生少，至今秦法常袭沿。
娄敬一言岂通论，长雄气习争相挻。
绝爱东都一代治，犹是三代气象存。
泱泱思乐鼓钟地，冠带几万圜桥门。
尊师重傅古亦少，一变至道夫何难。
惜哉桓荣无此学，西方现出金光仙。
马来牛去事甚浅，自此正气常腥膻。
秣陵青山那得以，独有此地余衣冠。
王通元经莫轻议，太和文治诚班班。
一时礼乐盛兴学，千闾万井皆均田。
殷周而下此一治，王苏诸老重讨论。
却恨晋阳好昌运，大纲不正他何观。
此几一失又几载，高天厚地衔深冤。
虽然正气当有合，古今良会应非悭。
书生杜门三十载，邂逅三生一日缘。
愿言挟册拜曲阜，更欲促驾窥涧瀍。
河南夫子倡道地，似闻荒草凝凄烟。
圣贤事事在耳目，依然昔日佳山川。
文公之道会当北，古今此理常往还。
昭代表音自此始，九州四海须同文。
在道久分要统一，皇极一建趋荡平。
老癃扶杖何日见，深衷寓此观洛篇。
尧夫卜宅太平日，有道经世常一元。
扬帆东南必沧海，振屐西北须昆仑。
鲁侯僖伯我有望，残山剩水难为妍。